**Odjel građevinarstva i geodezije - izvještaj o aktivnostima u 2021. godini**

Unatoč ograničenjima koje je nametnula situacija s epidemijom virusa COVID-19, sukladno Planu rada Odjela građevinarstva i geodezije HATZ-a, članovi Odjela su sudjelovali u pripremi, prijavi i realizaciji znanstveno istraživačkih projekata financiranih od Europske Komisije u te Hrvatske zaklade za znanost, kao i razvojnih projekata financiranih iz strukturnih fondova Europske Unije u suradnji s privatnim i javnim pravnim subjektima. Također su sudjelovali u realizaciji niza interdisciplinarnih razvojnih studija i projekata s relevantnim gospodarskim subjektima iz Hrvatske i inozemstva.

Odjel je aktivno sudjelovao u organizaciji 6. Međunarodne konferencija o cestovnoj i tračničkoj infrastrukturi koja je održana u Zagrebu od 20. do 21. svibnja 2021. CETRA je prepoznata kao važno međunarodno događanje u Hrvatskoj koje već tradicio nalno okuplja znanstvenike i stručnjake iz područja cestovne i tračničke infrastrukture iz Hrvatske i svijeta. Organizator konferencije bio je Zavod za prometnice pri Građevinskom fakultetu Sveučilišta u Zagrebu, a održana je pod pokroviteljstvom Ministarstva mora, prometa i infrastrukture, Ministarstva znanosti i obrazovanja, Sveučilišta u Zagrebu i Akademije tehničkih znanosti. Skup su podržala i svjetski priznata udruženja Međunarodno udruženje za ceste (International Road Federation) te Europsko udruženje laboratorija za prometnu infrastrukturu (Forum of European National Highway Research Laboratories). Na skupu bila su izložena 144 rada iz 35 zemalja svijeta.

Odjel je aktivno sudjelovao u organizaciji Prve hrvatske konferencije o potresnome inženjerstvu (engl. 1st Croatian Conference on Earthquake Engineering – 1CroCEE) 22.03.2021. U Zagrebu. Glavni cilj konferencije bio je okupiti domaće i međunarodne istraživače, stručnjake iz prakse i predstavnike zakonodavne vlasti te istražiti implikacije zagrebačkoga potresa na budući razvoj zaštite i protupotresne gradnje diljem Hrvatske. Organizator konferencije je bio Građevinski fakultet Sveučilišta u Zagrebu. Konferencija je održana pod visokim pokroviteljstvom predsjednika Republike Hrvatske Zorana Milanovića, te pod pokroviteljstvom Sveučilišta u Zagrebu, Akademije tehničkih znanosti Hrvatske, Ministarstva kulture i medija, Ministarstva znanosti i obrazovanja, Ministarstva prostornoga uređenja, graditeljstva i državne imovine, Ministarstva unutarnjih poslova (Ravnateljstva civilne zaštite), Grada Zagreba, Hrvatskoga inženjerskog saveza, Hrvatske gospodarske komore, Hrvatskog saveza građevinskih inženjera, Udruge hrvatskih građevinskih fakulteta, Ambasade Italije u Zagrebu, Svjetske banke (World bank) i Hrvatske radiotelevizije. Potporne institucije konferencije bile su Europsko udruženje za potresno inženjerstvo, Međunarodno

udruženje za potresno inženjerstvo i Hrvatsko društvo za potresno građevinarstvo. Medijski pokrovitelji konferencije bili su Jutarnji list i časopis GRAĐEVINAR.

Odjel je aktivno sudjelovao u organizaciji obilježavanja prve godišnjice katastrofalnih potresa na Banovini. U organizaciji Građevinskog fakulteta Sveučilišta u Zagrebu i pod pokroviteljstvom Ministarstva prostornog uređenja, graditeljstva i državne imovine te Sisačko-moslavačke županije u Osnovnoj školi Dragutina Tadijanovića u Petrinji 28.12.2021. održano je savjetovanje Dani potresnog inženjerstva. Tema savjetovanja bila je “Kvaliteta projektne dokumentacije – ključ uspješne obnove“, a zamišljeno je da se kroz vrlo zanimljiva predavanja i diskusije provede stručno savjetovanje u graditeljstvu za projektante i izvođače.

Nastavljene su intenzivne aktivnosti na realizaciji projekta ‘Vulnerability assessment of embankments and bridges exposed to flooding hazards’ (oVERFLOw), financiranog od strane Europske komisije, unutar Mehanizma Civilne Zaštite (Union Civil Protection Mechanism) kao dijela Horizon 2020 programa. Ukupan budžet projekta je 586 000 EUR, od čega se 85% financira sredstvima Europske Unije. Trajanje projekta je 24 mjeseca, a na projektu sudjeluje 7 partnera. Projekt se bavi uspostavom metodologije ocjene ranjivosti nasipa za obranu od poplava i mostova uslijed ekstremnih poplava koje su rezultat sve izraženijih klimatskih promjena.

Nastavljene su intenzivne aktivnosti na realizaciji projekta „Multisenzorsko zračno snimanje Republike Hrvatske za potrebe procjene smanjenja rizika od katastrofa“ Europskog fonda za regionalni razvoj, operativni program: „Konkurentnost i Kohezija 2014. – 2020“. Projekt je vrijedan 118.000.000 kn. Prijavitelj je Državna Geodetska Uprava – DGU, a partneri su Geodetski fakultet Sveučilišta u Zagrebu, Grad Zagreb i Hvratske vode. Planirano je savjetodavno učešće HATZ-a kroz aktivnosti provedbe pilot projekta - Potresni rizik grada Zagreba ‒ infrastruktura, stanovništvo, građevine i kulturna dobra.

Nastavljena je realizacija projekta “Internacionalni studijski program Konstrukcije otporne na izvanredna djelovanja – Resilient Structures – InterStruct” u sklopu programa UP.03.1.1.02 “Internacionalizacija visokog obrazovanja” Europskog socijalnog fonda. Projekt je vrijedan 1.800.000 kn. Prijavitelj je Sveučilište Josipa Jurja Strossmayera u Osijeku, Građevinski fakultet Osijek, a partneri na projektu su: Fakultet za odgojne i obrazovne znanosti Osijek, Fakultet građevinarstva, arhitekture i geodezije u Splitu, Hrvatska akademija tehničkih znanosti, Hrvatska komora inženjera građevinarstva i Udruga studenata Građevinskog fakulteta Osijek. U suradnji s Centrom za razvojne studije i projekte HATZ-a, Odjel sudjeluje na izradi „Preporuka usklađenosti novog studijskog programa sa suvremenim stanjem i potrebama u znanstvenoj zajednici“.

Prof.dr.sc. Meho Saša Kovačević

Tajnik Odjela građevinarstva i geodezije